**Revista Presei**

**25 septembrie 2014**

|  |  |  |
| --- | --- | --- |
| **Pagina** | **Publicaţie** | **Titlu** |
| **2** | **PUTEREA** | Estimare: În Capitală sunt peste 5.000 de persoane fără adăpost, iar primăriile nu fac nimic |
| **4** | **PUTEREA** | Oktoberfest Bucureşti 2014: 11 zile de distracţie şi bere |
| **5** | **JURNALUL NATIONAL** | 30 de copii români, salvaţi de traficanţi în cea mai mare acţiune coordonată a poliţiştilor din statele UE |

**PUTEREA**

# <http://www.puterea.ro/social/estimare-in-capitala-sunt-peste-5000-de-persoane-fara-adapost-iar-primariile-nu-fac-nimic-100644.html>

# Estimare: În Capitală sunt peste 5.000 de persoane fără adăpost, iar primăriile nu fac nimic

**Gabriela Dinescu | 2014-09-24 21:01**



**50 de ONG-uri cer primarului general Sorin Oprescu şi primarilor de sector să găsească urgent soluţii pentru 60 de persoane care au rămas pe străzi în urma evacuării dintr-un imobil retrocedat. Situaţia persoanelor care ajung pe străzi este din ce în ce mai gravă, alte evacuări se vor petrece în Ferentari, iar 300 de oameni vor rămâne fără adăpost. Se estimează că în Capitală sunt peste 5.000 de persoane fără adăpost.**

În plină campanie electorală, primarii PSD, inclusiv Sorin Oprescu, au şansa să demonstreze că le pasă de oameni. Toată lumea invocă timpul îndelungat de finalizare în justiţie a dosarelor de retrocedare a imobilelor, dar inerţia aleşilor locali este cu mult mai rezistentă. ONG-urile care se ocupă de oamenii străzii estimează că peste 5.000 de oameni nu au un adăpost deasupra capului. Tot mai mulţi oameni solicită de ani buni locuinţe sociale de la primăriile de sector, dar acestea rămân inerte. În fiecare sector al Capitalei sunt înregistrate mii de cereri de locuinţe sociale, iar numărul audienţelor este de 5 ori mai mare. Imune la solicitările bucureştenilor, care devin tot mai săraci, primăriile nu dau nici un semn de bunăvoinţă în prioritizarea politicilor sociale. Efectele sunt dramatice. Fiecare zi petrecută în stradă periclitează slujbele persoanelor aflate în stradă, precum și posibilitatea copiilor de a merge la școală. Câteva zeci de copii nu au putut să înceapă şcoala pe 15 septembrie, deoarece familiile lor au fost evacuate dintr-un imobil care a fost retrocedat proprietarului.

**Săracia colectivă din strada Vulturilor 50**

Evacuarea celor peste 100 de persoane din imobilul din strada Vulturilor 50 a iscat reacţii diverse. Unii oameni au început să critice în virtutea faptului că cei mai mulţi sunt romi, dar cei mai mulţi au încercat să ajute. Fiecare cu ce a putut: pături, haine, pâine, legume, fructe. Alina Dumitriu, activist de peste 10 ani în problemele celor fără adopost, ne prezintă câteva aspecte. „El este Silviu (foto), într-o lună împlineşte 2 ani. Locuieşte în stradă, pe Vulturilor 50. El este cel mai mic dintre cei peste 100 de evacuaţi în data de 15 septembrie. Acesta şi familia lui nu sunt «doar nişte ţigani, căpuşe ale societăţii». Nicoleta, mama lui, este infirmieră la Direcţia Generală de Asistenţă Socială şi Protecţia Copilului, lucrează cu copii cu dizabilităţi mintale. Este încadrată în societate şi în muncă şi plăteşte dări la stat. Acum doarme în stradă, într-un cort, singurul montat. Are prioritate pentru că Silviu a fost răcit, noaptea este frig afară. Aseară mi-a dat sarmale, a spus că nu se poate să vin la ea acasă şi să o refuz. Acasă la ea este o canapea pe un trotuar şi cortul primit împrumut. Bunica lui Silviu are aceeaşi meserie şi are acelaşi angajator, bugetară la DGASP. Tatăl, unchii şi mătuşile copilului sunt angajaţi cu contract de muncă sau elevi de şcoală sau de liceu. Pentru a locui în strada Vulturilor, au achitat chirie la ICRAL ani de zile, după care au început să plătească chirie fostului proprietar”, povesteşte Alina Dumitriu.

Ea devine aproape furioasă când cineva întreabă dacă oamenii au refuzat adăposturile primăriei. „Care adăposturi? Tu te-ai despărți de partenerul de viață, copii, familie, ca să mergi într-un adăpost când ai dreptul la locuință, conform art. 5 din Legea 112/1995 care prevede: «Evacuarea chiriaşilor şi punerea în posesie a proprietarilor se vor face numai după acordarea efectivă a unei locuinţe corespunzătoare de către autoritătile publice sau de către proprietar»?”

Dincolo de tristeţi şi de revolte, Alina le spune celor interesaţi că pe strada Lirei nr. 10, se colectează conserve, fructe, legume, biscuiți și pâine. “Le ducem pe Vulturilor când se gătește și când este nevoie. Copiii sunt elevi, au rămas doar cu hainele pe care le aveau pe ei. Sunt de toate vârstele, dacă copiilor voştri le-au rămas mici hăinuțele sau pur și simplu vreți să donați, copiii se vor bucura nespus. Refuză să meargă murdari la școală.”

**Capitala are o problemă socială majoră**

50 de organizaţii neguvernamentale au solicitat public primarului general Sorin Oprescu o audienţă în regim de urgenţă. „Cerem ca autorităţile să recunoască faptul că Bucureştiul are o problemă socială majoră. De aceea trebuie să aloce cu prioritate resurse pentru rezolvarea ei. Soluţiile sunt multiple. Primăria poate să repartizeze locuinţe sociale cu chirie corespunzătoare cu veniturile chiriaşilor, chirii subvenţionate”, a declarat pentru ziarul PUTEREA Oana Preda, reprezentant Ce-Re.

Fundația Policy Center for Roma and Minorities își exprimă îngrijorarea în legătură cu lipsa de coerență instituțională și a unor politici publice eficiente în domeniul locuirii în societatea românească. „Atenționăm autoritățile asupra riscului multiplicării situațiilor de evacuare forțată şi în alte zone și a riscurilor sociale pe care le implică astfel de acțiuni. Noi urmărim şi situația de pe str. Iacob Andrei, cartier Ferentari. 156 de familii din 18 blocuri au primit notificări de la firma SC Administrare Cazare Cantine SA privind încetarea contractelor de închiriere. Întrucât firma se află într-un proces de reorganizare judiciară, cele 150 de garsoniere și 6 apartamente cu 2 camere din Strada Iacob Andrei aflate în proprietatea societății falimentare ACC SA trebuie valorificate de către lichidator cât mai repede și la un preț cât mai bun (prețul mediu de 5.000 euro). Prețul real este însă unul social de amploare: sute de copii care nu mai pot merge la școală, sute de persoane care nu mai pot merge la serviciu pentru a supraviețui, sute de persoane în stradă expuse la riscul îmbolnăvirii, spun reprezentanţii Fundației Policy Center for Roma and Minorities“.

# PUTEREA

# <http://www.puterea.ro/social/oktoberfest-bucuresti-2014-11-zile-de-distractie-si-bere-100583.html>

# Oktoberfest Bucureşti 2014: 11 zile de distracţie şi bere



**În perioada 25 septembrie – 5 octombrie a.c., în parcarea Plaza România din Sectorul 6 Festivalul Oktoberfest 2014 îi pofteşte pe bucureşteni la 11 zile de distracţie, garantată prin îmbinarea tradiţiei berii româneşti cu a celei bavareze.**

Spiritul specific festivalului va fi adus de organizatori direct de la Munchen, via Braşov, până în marele cort de la Plaza. Festivalul debutează joi, la ora 16.00, cu parada personajelor: care alegorice, personaje îmbrăcate în cele mai frumoase costume bavareze şi un spectacol de muzică şi dans pe ritmurile Fanfarei Îngerii Albi. La ora 17.00, se va “da cep butoiului” cu bere, gest simbolic ce anunţă startul distracţiei marca Oktoberfest. Intrarea este liberă.

# 

# JURNALUL NATIONAL

# <http://jurnalul.ro/stiri/externe/trafic-copii-romania-europol-678203.html>

# 30 de copii români, salvaţi de traficanţi în cea mai mare acţiune coordonată a poliţiştilor din statele UE

Poliţiştii din statele membre UE au făcut peste 1.000 de arestări în cea mai mare acţiune comună a împotriva crimei organizate din Europa, informează BBC.  
  
Treizeci de copii din România, victime ale traficului de persoane, au fost salvaţi în operaţiunea în care au mai fost confiscate şi 200 de kilograme de heroină şi 599 de kilograme de cocaină. Printre cei arestaţi se numără 170 de traficanţi de persoane.  
  
Agenţii de poliţie din mai multe state UE au acţionat împreună în cadrul operaţiunii "Arhimede", care a durat nouă zile şi care a luat sfârşit marţi, a anunţat Europolul.  
  
În cadrul acţiunii, aproximativ 10.000 de imigranţi ilegali au fost interogaţi.  
  
Acţiunea a fost îndreptată împotriva traficului de droguri, traficului de persoane, imigraţiei ilegale, evaziunii fiscale, a falsurilor şi a contrabandei.  
  
Directorul Europol, Rob Wainwright spune că operaţiunea a fost o lovitură grea dată crimei organizate.  
  
"Cred că am dat o lovitură semnificativă întregii infrastructuri criminale din Europa", a spus acesta